Navnet Jesus blekner aldri

«Navnet Jesus blekner aldri»  er en  salme av  David Welander. Teksten ble skrevet i 1923 til en melodi fra Zululand.

 Tekst 
Teksten ble skrevet i januar 1923 etter at Welander hadde blitt inspirert av en tale daværende oberst Joachim Myklebust holdt i Calmeyergatens Misjonshus i Oslo. Teksten han talte over var Salme 72, hvor det i vers 17 heter «La hans navn bestå til evig tid, la det skyte friske skudd så lenge solen skinner». Welander skrev salmen på toget hjem til Lørenskog, og fullførte den ut over natten. Den sto på trykk i Krigsropet kort tid etter.«David Welander», Norsk biografisk leksikon. Lest 10. januar 2016.

Melodien 
Melodien er fra Zululand og ble kjent i Norge da to ektepar, som hadde vært misjonærer i Sør-Afrika, sang den sammen med en britisk misjonær ved et møte i Frelsesarmeens årskongress i 1922. De to ekteparene var Anna og Lars Jarnes og Olga og August Gundersen.Stoveland, Bjarne: Alle tiders sanger, Oslo: Lunde, 2000, s. 16. ISBN 8252033008. Digitalisert utgave fra Nasjonalbiblioteket. De sang på «afrikansk» vis, med improvisasjoner og rytme. Melodien ble senere skrevet ned og harmonisert av Klaus Østby.Stoveland 2000, s. 17.

I den første tiden var det flere tekster som ble sunget på «zulu-melodien», blant annet Hvilken venn vi har i Jesus. Men etter at Welanders tekst var publisert, tok det ikke lang tid før hans tekst og den afrikanske melodien ble oppfattet som noe som hørte uløselig til hverandre.

Utbredelse
Etter å ha blitt brukt mye i en rekke kristne forsamlinger i 50 år, kom den inn i kirkesalmeboken ved revisjonen i 1984. Den er oversatt til en rekke språk, blant annet svensk, amharisk og japansk.

I 1995 ble den stemt fram som «alle tiders salme» i TV 2.Stoveland 2000, s. 11. På bedehussangfestivalen i Ørje i 1999 ble den kåret som «århundrets bedehussang» . I 2005 kåret NRK P1s lyttere den som «århundrets salme».«Århundrets salme kåret», Stavanger Aftenblad, 8. juni 2005, seksjon kultur, s. 47.

 Innspillinger 
Salmen er spilt inn på plate flere ganger:

Olav Werner med Rolf Holger, orgel. Utgitt på singlen Odeon ND 7377 i 1960.

Den finnes også på en rekke album, innbefattet:

Det er makt i de foldede hender (album) av Sigvart Dagsland

 Referanser 

Eksterne lenker
 Salmeteksten

Kategori:Norske salmer